VSRS Sklep X Ips 462/2014
Sodna praksa Vrhovnega sodišča, 2015-02-06

dovoljenje za stalno prebivanje tujca - neplačilo sodne takse za revizijo - taksne oprostitve na podlagi zakona - pogoji za oprostitev, odlog ali obročno plačilo taks na podlagi sodne odločbe - ugotovitev umika revizije

Če sodna taksa ni plačana v roku in niso podani pogoji za oprostitev, odlog ali obročno plačilo sodnih taks na podlagi 11. člena ZST-1 niti pogoji za taksno oprostitev na podlagi 10. člena ZST-1, se šteje, da je vloga umaknjena.

Iz spisa izhaja, da je revident tuj državljan, vendar eventualnega izpolnjevanja pogojev za oprostitev plačila sodne takse na podlagi 10. člena ZST-1 v reviziji ne zatrjuje.

Ugotovi se, da je tožeča stranka umaknila revizijo.

1. Zoper v uvodu tega sklepa navedeno pravnomočno sodbo, s katero je sodišče prve stopnje zavrnilo tožbo tožeče stranke, je tožeča stranka (v nadaljevanju revident) vložila revizijo, za katero ob njeni vložitvi ni plačala sodne takse.

2. Sodišče prve stopnje je revidenta s plačilnim nalogom, št. I U 1796/2013-12 z dne 3. 11. 2014, pozvalo, naj v roku petnajstih dni od njegove vročitve plača sodno takso za revizijo po tarifni številki 6131 Zakona o sodnih taksah (v nadaljevanju ZST-1) v znesku 164,00 EUR, obenem pa ga je tudi opozorilo, da se bo v primeru, če sodna taksa v danem roku po tem plačilnem nalogu ne bo plačana, oziroma če v tem roku ne bo zaprosil za oprostitev, odlog ali njeno obročno plačilo, štelo, da je revizijo umaknil. Kot izhaja iz povratnice v sodnem spisu, je bil plačilni nalog revidentovi pooblaščenki vročen dne 11. 11. 2014.

3. Po določbi tretjega odstavka 1. člena ZST-1 se v postopkih odločanja glede plačil sodnih taks po tem zakonu smiselno uporabljajo določbe zakonov, ki urejajo posamezne postopke, za katere se plačujejo sodne takse, razen če ta zakon ne določa drugače. Po določbi prvega odstavka 22. člena Zakona o upravnem sporu (v nadaljevanju ZUS-1) se v upravnem sporu za vprašanja postopka, ki v ZUS-1 niso urejena, primerno uporabljajo določbe Zakona o pravdnem postopku (v nadaljevanju ZPP). V ZUS-1 vprašanje plačila sodnih taks ter posledic njihovega neplačila oziroma umika revizije ni urejeno, zato se v upravnem sporu primerno uporabljajo določbe prvega in drugega odstavka 105.a člena ZPP, po katerih mora biti predpisana sodna taksa plačana ob vložitvi revizije, najkasneje pa v roku, ki ga določi sodišče v nalogu za plačilo sodne takse, v katerem stranko tudi opozori na posledice neplačila. Določba tretjega odstavka istega člena določa, da če sodna taksa ni plačana v navedenem roku in niso podani pogoji za oprostitev, odlog ali obročno plačilo sodnih taks, se šteje, da je vloga umaknjena.

4. Revident kljub prejetemu nalogu za plačilo sodne takse te v roku 15 dni, ki je potekel 26. 11. 2014, ni plačal. Poleg tega niso podani pogoji za oprostitev, odlog ali obročno plačilo sodne takse na podlagi 11. člena ZST-1. Iz spisa sicer izhaja, da je revident tuj državljan, vendar eventualnega izpolnjevanja pogojev za oprostitev plačila sodne takse na podlagi 10. člena ZST-1 v reviziji niti ne zatrjuje.

5. Glede na navedeno je Vrhovno sodišče v skladu s tretjim odstavkom 105.a člena ZPP v zvezi s prvim odstavkom 22. člena ZUS-1 štelo, da je tožeča stranka revizijo umaknila in ugotovilo umik revizije.

6. V tej zadevi je odločala sodnica posameznica na podlagi drugega odstavka 14. člena ZUS-1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.